  Наталья Тетерина Ижкарысь гурт возёсъя кун академиысь экономикая факультетын дышетскисьёс Екатерина Майорова но Кристина Булдакова Professional stars-2018 II калыккуспо конкурсын вормизы, ивортэ Удмуртиысь дышетонъя но тодосъя министерстволэн пресс-службаез. Кыкез но студенткаос вожвылъяськонлэн «Тодосъя ужъёс» номинацияз устоосыз луизы.  Екатерина Майорова «Удмурт Элькунысь ужъя рынокез эскерон» темая уженыз нырысетӥ инты басьтӥз. Дышетскись эскеронзэ ужпӧрез радъянъя но экономикая анализъя кафедралэн доцентэз Ольга Абашева кивалтэм улсын гожтӥз. Кристина Булдакова «Анализ тенденций развития рынка удаленной работы» темая ивортон лэсьтӥз но озьы ик нырысетӥ инты басьтӥз. Студенткалэн тодосъя кивалтӥсез – ужпӧрез радъянъя но экономикая анализъя кафедраысь валтӥсь дышетӥсез Светлана Доронина. Вожвылъяськон «Open educational season 2018-2019 Егит тодосчиослэн визьбурлыко азинсконзы» ӵектос улсын радъяське. Отчы Россиысь, Болгариысь, Казахстанысь, Китайысь, Молдоваысь, Кыргызстанысь но мукет кунъёсысь 278 ӧнер дышетсконниосысь студентъёс но дышетӥсьёс пыриськизы. Тодэ вайытом, 2018-тӥ арын Ижкарысь гурт возёсъя кун академи 75 ар тырмонзэ пусйиз. Тегъёс: Дышетон Ижкар ИжГСХА Удмуртия студентъёс Дышетонъянотодосъяминистерство  